stanford-oval/wikipedia huggingface dataset:
GoldSrc
משחקים שפועלים על המנוע

| שם | שנה | ז'אנר | פלטפורמה |
| --- | --- | --- | --- |
| Half-Life | 1998 | יריות גוף ראשון | PC, פלייסטיישן 2 |
| Team Fortress Classic | 1999 | יריות גוף ראשון | PC |
| Half-Life: Opposing Force | 1999 | חבילת הרחבה | PC |
| Deathmatch Classic | 2000 | יריות גוף ראשון | PC |
| Ricochet | 2000 | פעולה | PC |
| Counter-Strike | 2000 | יריות גוף ראשון | PC, Xbox |
| Half-Life: Blue Shift | 2001 | חבילת הרחבה | PC |
| Half-Life: Decay | 2001 | חבילת הרחבה | פלייסטיישן 2 |
| Day of Defeat | 2003 | יריות גוף ראשון | PC |
| Counter-Strike: Condition-Zero | 2003 | יריות גוף ראשון | PC, Xbox |
Metamod

| --- | --- |
 מפתח:  Willday
 מחזור חיים:  8 בפברואר 2001 – הווה (23 שנים)
 גרסה אחרונה:  1.20 (16 בפברואר 2013)
 מערכת הפעלה:  Windows, Linux
 נכתבה בשפות:  C++
 סוג רישיון:  הרישיון הציבורי הכללי של גנו
 קטגוריה:  ספריית DLL
 metamod.org
 
Metamod (בעברית: מטא-מוד) היא ספריית DLL למנוע המשחק GoldSrc, אשר נועדה לנהל תוספות למשחק Half-Life ולמודים השונים שלו. לספריה גם יצאה גרסה תואמת ל-Half-Life 2 ולמודים שונים שלו בשם Metamod: Source.
Metamod > Metamod-P

Metmod-P (עברית: מטא-מוד-פי) הוא שדרוג של Metamod שבו תוקנו שופרו מספר דברים:
תוקנו מספר באגים
השימוש במעבד הוקטן
הביצועים גדלו
כמו כן, הספרייה מזהה לבד תוספים חדשים.
Metamod > מודים נפוצים ל Metamod

Amx Mod - מוד, שהיה פופולרי בעבר, שמאפשר תכנות מודים קטנים בשפת ה PAWN. אף על פי כן הפרויקט עדיין פעיל.
Amx Mod X - גרסה חדשה של AMX Mod, מוד מפורסם מאוד, אשר מאפשר תכנות מודים קטנים בשפת הPAWN. כמו כן ניתן לשלוט דרכו על שרת משחק.
Half-Life Admin Mod - מוד מפורסם אשר מאפשר שליטה מלאה על שרתי משחק (הפרויקט הופסק).
WebMod - מוד מפורסם אשר מאפשר שליטה מרחוק על שרת משחק דרך הדפדפן. הגרסה הנוכחית של המוד היא 0.48 מאז הוא לא עודכן והפרויקט שלו נפסק. אף על פי כן, מספר מתכנתים ישראלים יצרו מספר גרסאות למוד. הגרסאות הישראליות נקראו "M Webmod 2.0" ו "Webmod 3.1" אשר התבסס על גרסה 0.47.
Metamod > מודים נפוצים ל Metamod > מודים נפוצים שאינם בשימוש

Hook Mod - מוד, שהיה פופולרי בעבר. המוד מאפשר לאנשים לשלוח חוטים להיתלה על הקיר כמו ספיידרמן. לבסוף הוחלף בגרסת ה Amxx שלו.
StateMe - מוד, שהיה פופולרי בעבר. המוד איפשר קולות מהמשחק Unreal כמו "God Like". הוחלף לבסוף על ידי Amx Mod X.
ChickenMod - מוד, שהיה פופולרי בעבר. המוד איפשר למנהל השרת (אדמין), להפוך שחקן לתרנגולת כרצונו. המוד לבסוף הוחלף בגרסת ה Amxx שלו והפרויקט הופסק.
Monster Mod - מוד, שהיה פופולרי בעבר. המוד איפשר לזמן מפלצות מהמשחק Half-Life לתוך מודים אחרים מאותו מנוע. פיתוחו של המוד הופסק. אף על פי כן Monster Mod עדיין משמש מספר מודים של Amxx כגון Superhero.
EntMod - מוד, שהיה פופולרי בעבר. המוד איפשק שליטה מלאה על הסרבר. הפרויקט הופסק והתמיכה במוד הופסקה והוא הוחלף ב Amx Mod X.
HL Guard - סוג של אנטי-צ'יט, שהיה פופולרי בעבר. הוחלף לבסוף על ידי אנטי-צ'יטים אחרים כגון sClient (תוכנת אנטי-צ'יטי ישראלית שאינה קיימת יותר). הפרויקט הופסק והתמיכה הופסקה.
Metamod > Metamod: Source

למטא-מוד גם יצאה גרסה למנוע הסורס בשם Metamod: Source אשר מיועדת לנהל תוספות למשחק Half-Life 2 ולמודים השונים שלו.
Source

מנוע ה Source שגם כן פותח על ידי Valve החליף לבסוף את המנוע המיושן GoldSrc מאז יציאת Half-Life 2 ב 2004.
ראו גם

Half-Life
Source
הערות שוליים

↑  Ken Birdwell - Half-Life Wiki
↑  http://forums.alliedmods.net/showthread.php?t=76081
| יישומי חברת Valve |
| --- | --- | --- |
| תוכנות | סטים • Half-Life TV • Source Filmmaker • Source SDK (Hammer) • Valve Anti-Cheat • PowerPlay • פרוטון • SteamOS |  |
| מנועים גרפיים | GoldSrc • Source • Source 2 |  |
| מודים | GoldSrc modifications • Source modifications |  |
Physical (שיר של אוליביה ניוטון-ג'ון)

Physical (בעברית: פִיזִיקָלִי) הוא שיר שהוקלט על ידי הזמרת הבריטית-אוסטרלית אוליביה ניוטון-ג'ון, מתוך אלבום האולפן השנים עשר שלה, Physical. השיר יצא לאור ב-28 בספטמבר 1981, על ידי חברת התקליטים MCA רקורדס, כסינגל הראשון והפותח מתוך האלבום. השיר הופק על ידי ג'ון פארר ונכתב על ידי סטיב קיפנר וטרי שדיק, שבמקור התכוונו להציע אותו לזמר הבריטי רוד סטיוארט. השיר הוצע גם לזמרת האמריקאית טינה טרנר על ידי מנהלה רוג'ר דייוויס, אך כאשר טרנר סירבה, דייוויס נתן את השיר לניוטון-ג'ון.
"Physical" זכה להצלחה מיידית מבחינה מסחרית, כאשר נמכר בלמעלה משני מיליון עותקים בארצות הברית, שם קיבל את תואר הפלטינה הכפולה על ידי איגוד תעשיית ההקלטות האמריקאי (RIAA) ושהה 10 שבועות במקום הראשון במצעד הבילבורד הוט 100. "Physical" הפך ללהיט המצליח ביותר של ניוטון-ג'ון וביסס את מעמדה ככוכבת פופ; שכן, בתחילת דרכה הוציאה בעיקר מוזיקת קאנטרי. מילות השיר, שהובילו לצנזורו בשווקים מסוימים, סייעו בשינוי התדמית הוותיקה של ניוטון-ג'ון והובילו אותה להוציא רצף של להיטים כמו "Make a Move on Me" ו-"Twist of Fate". מעבר לכך, דורג כשיר המצליח ביותר בשנות ה-80 של המאה ה-20 בארצות הברית.
רקע והקלטה

"Physical" (במקור נקרא "Let's Get Physical") נכתב על ידי טרי שדיק וחברה הוותיק של ניוטון-ג'ון, סטיב קיפנר, ובהתחלה נועד ל"זמר/ת מאצ'ואיסטי/ת כמו רוד סטיוארט", לדברי קיפנר. כאשר המנהל של ניוטון-ג'ון באותה העת, לי קרמר, שמע בטעות את גרסת הדמו, הוא שלח לה מיד את השיר, אך זו לא רצתה להוציא את השיר מכיוון שהוא היה "חצוף מדי". "Physical" היה לשיר הראשון מתוך רבים שקיפנר כתב עבור ניוטון-ג'ון.
סולו הגיטרה בשיר בוצע על ידי סטיב לוקאת'ר, הידוע בעיקר כחבר מייסד של להקת הרוק האמריקאית טוטו.
ביקורת

"Physical" תואר על ידי מארק אלן מ-Smash Hits כ"להיט מצליח מאוד בקריירה של הזמרת". זהו שירה המצליח ביותר של ניוטון-ג'ון, כמו גם היותו השיר החמישי שלה שכבש את פסגת מצעד הבילבורד הוט 100 (והאחרון, נכון לשנת 2021). "Physical" שהה במשך 10 שבועות בראש המצעד, מ-21 בנובמבר 1981 ועד 23 בינואר 1982; שיא של כל הזמנים באותן השנים. בנוסף לכך, דורג כשיר המצליח ביותר בשנות ה-80 של המאה ה-20 בארצות הברית. הוא היה שנוי במחלוקת בגלל התוכן המיני המרומז שכלל והיה חדשני ופרובוקטיבי באותה התקופה. "Physical" זכה לביקורות חיוביות מטעם מבקרי המוזיקה מאז יציאתו, וכמה מהם כינו אותו כ"חושני" וכ"פנינה משנות השמונים".
השיר היה מועמד לפרס גראמי בקטגוריית "ביצוע הפופ הווקאלי הטוב ביותר – אישה" וזכה בפרס המוזיקה של בילבורד בקטגוריית "סינגל הפופ המוביל ביותר".
ביקורת > רשימות ודירוגים

| ארגון | רשימה | מיקום | מקור |
| --- | --- | --- | --- |
| בילבורד | 500 שירי הפופ של כל הזמנים | 457 |  |
הצלחה מסחרית

"Physical" הגיע למקום הראשון במצעד הבילבורד הוט 100 בנובמבר 1981 ונשאר שם במשך 10 שבועות (יותר מכל סינגל אחר בשנות השמונים), עד אמצע ינואר 1982. הוא הגיע למקום השני במצעד השירים העכשוויים למבוגרים/פופ של Radio & Records ב-27 בנובמבר 1981, שם שהה במשך שבועיים ונשאר במצעד במשך 14 שבועות בסך הכול. מבחינת מיקום השיא, "Physical" היה הסינגל המצליח ביותר של ניוטון-ג'ון בארצות הברית, כמו גם הסינגל האחרון שלה שהגיע למקום הראשון. בילבורד דירגו את השיר כמצליח ביותר בשנת 1982, כמו גם היותו המצליח ביותר בשנות ה-80 של המאה ה-20.
"Physical" הוביל לכך שהשיר "Waiting for a Girl Like You" של פורינר נשאר במקום השני במצעד הבילבורד הוט 100 במשך תשעה שבועות. השני מביניהם מעולם לא כבש את פסגת המצעד. "Physical" נשאר בעשירייה הפותחת במצעד במשך חמישה עשר שבועות, מה שהוביל אותו להיות הראשון והיחיד משנת 1981 שהצליח לעשות זאת. הוא הגיע למקום ה-28 במצעד שירי ה-R&B/היפ-הופ.
מבחינת מכירות, זכה השיר להצלחה מסחרית ברחבי העולם. איגוד תעשיית ההקלטות האוסטרלי (ARIA) העניק לו את תואר הפלטינה, על מכירות של למעלה מ-100,000 עותקים במדינה. איגוד תעשיית ההקלטות הבריטי (BPI) העניק לו את תואר הכסף, על מכירות של למעלה מ-200,000 עותקים במדינה; אחד מהשירים הנשיים הנמכרים ביותר במדינה באותן השנים. איגוד תעשיית ההקלטות הקנדי (MC) העניק לו את תואר הפלטינה הכפולה וזאת, על מכירות של למעלה 200,000 עותקים במדינה. איגוד תעשיית ההקלטות האמריקאי (RIAA) העניק לו את תואר הפלטינה הכפולה גם כן, על מכירות של למעלה משני מיליון עותקים במדינה. בניו זילנד, נמכר בלמעלה מ-10,000 עותקים.
וידאו קליפ > תקציר

הווידאו קליפ הרשמי של "Physical" בבימויו של בריאן גרנט, מציג את ניוטון-ג'ון בבגד גוף צמוד, כשהיא מנסה לגרום למספר גברים הסובלים מעודף משקל לרדת במשקל. הגברים נכשלים בצורה קומית וניוטון-ג'ון עוזבת את החדר להתקלח. כשהגברים מתאמנים בעצמם, הם הופכים לפתע לגברים "מושכים" ו"שריריים". סצנה מסוימת מציגה גבר שרירי אחד מביט על עצמו במראה, כשהשתקפותו היא צורתו המלאה יותר. שניים מהגברים האחרים יוצאים מהחדר בחשאי, כשהם מחזיקים ידיים; רמיזה על היותם הומוסקסואלים. ניוטון-ג'ון המופתעת מגלה כי נשאר גבר אחד בחדר, הסובל מעודף משקל, עימו היא בוחרת ללכת טניס.
נכון למאי 2021, מונה הצפיות של הקליפ עומד על למעלה מ-4.6 מיליון צפיות.
וידאו קליפ > ביקורת

Olivia Physical בו נכלל הקליפ של "Physical", זכה בפרס גראמי בקטגוריית "הווידאו של השנה". הקליפ הוצג ב-Pop-Up Video של VH1. כמו כן, הוא שודר גם ב"ביוויס ובאטהד"; סדרת אנימציה קומית, ששודרה ברשת הטלוויזיה MTV האמריקאית בין השנים 1993 ל-1997 ומתרכזת בחיי הדמויות המצוירות ביוויס ובאטהד.
מורשת וגרסאות כיסוי

במגזין בילבורד דורג השיר במקום השישי ברשימת "All Time Top 100", במקום הראשון ברשימת "50 השירים הסקסיים ביותר בכל הזמנים", והמקום הראשון ברשימת "100 השירים המובילים של שנות השמונים". מאוחר יותר, נעשתה לשיר פרודיה, שהוצגה בתוכנית השבועית של ד"ר דמנטו, עם מילים כמו "It's time I got a physical, physical" ו"Press that thing against my chest and listen to my body talk, body talk". הזמרת-יוצרת האוסטרלית קיילי מינוג ביצעה אותו בהופעה חיה במהלך סיבוב ההופעות "On a Night Like This" שקיימה בשנת 2001, על מנת לקדם את אלבומה, Light Years.
גרסת בוסה נובה מחודשת לשיר נכללה באלבומה של ניוטון-ג'ון משנת 2002 2 כרצועת בונוס, תוך שגרסה זו בוצעה במקום המקורית בסיבובי ההופעות שלה. הדואט שלה עם ג'יין לינץ' נכלל בפרק "Bad Reputation" בסדרת הטלוויזיה Glee. גרסה זו הגיעה בשיאה למקום ה-89 במצעד הבילבורד הוט 100 במאי 2010. בשנת 2003 סופי אליס-בקסטור הקליטה את השיר עבור אלבומה, Shoot from the Hip. בשנת 2018, ביצעה דלתא גודרם את השיר במיני-סדרה Olivia Newton-John: Hopelessly Devoted to You, תוך שהגרסה נכללה בפסקול, I Honestly Love You. באותה השנה ג'וליאנה הטפילד הקליטה אותו עבור אלבומה, Juliana Hatfield Sings Olivia Newton-John. בשנת 2020 הוציאה הזמרת-יוצרת הבריטית דואה ליפה מתוך אלבומה, Future Nostalgia, שיר בשם "Physical", שנוצר בהשראת שירה של ניוטון-ג'ון, כמו גם העובדה שהוא עושה שימוש בשורה "Let's get physical". בהמשך אותה השנה, הוציאה הזמרת-יוצרת האמריקאית מיילי סיירוס כחלק מאלבומה, Plastic Hearts, את השיר "Prisoner" בו השתתפה ליפה גם כן, ובו נעשה שימוש בלחן השיר "Physical" של ניוטון-ג'ון.
בשנת 2021 הוציאה הראפרית דוג'ה קאט ביחד עם הזמרת סיזה את השיר "Kiss Me More" שדגם צלילים מ-"Physical".
קרדיטים

הקרדיטים לקוחים מתוך הערות האלבום של Physical.
אוליביה ניוטון-ג'ון – שירה, שירת רקע
ג'ון פארר – גיטרה, שירת רקע
סטיב לוקאת'ר – סולו גיטרה
דייוויד הונגייט – בס
ביל קואומו – פרופט 5
רוברט בלאס – כלי מקלדת
קרלוס וגה – תופים, כלי הקשה
לני קסטרו – כלי הקשה
גארי הרביג – קרן יער
מיקומי שיא

|   ‏‏‏  מצעדים ודירוגים (1981–1982)> מדינה |   ‏‏‏  מצעדים ודירוגים (1981–1982)> מצעד |   ‏‏‏  מצעדים ודירוגים (1981–1982)> מיקום שיא |   ‏‏‏  מצעדים ודירוגים (1981–1982)>  |
| --- | --- | --- | --- |
|  אוסטריה | Ö3 אוסטריה טופ 40‏ | 7 |  |
|  אוסטרליה | מצעד הסינגלים האוסטרלי | 1 |  |
|  אירלנד | מצעד הסינגלים האירי | 4 |  |
|  ארצות הברית | בילבורד הוט 100 | 1 |  |
|  ארצות הברית | מצעד שירי הדאנס קלאב | 22 |  |
|  ארצות הברית | מצעד שירי ה-R&B/היפ-הופ | 28 |  |
|  ארצות הברית | מצעד שירי הקאש בוקס | 1 |  |
|  גרמניה | GfK – טופ 100 | 4 |  |
|  דרום אפריקה | אנטרטיינמנט מוניטורינג אפריקה | 11 |  |
|  הולנד | מצעד 40 הסינגלים ההולנדיים | 4 |  |
|  הממלכה המאוחדת | מצעד הסינגלים הבריטי | 7 |  |
|  ישראל | מדיה פורסט ישראל | - |  |
|  ישראל | רשת ג' | 11 |  |
|  ניו זילנד | המצעד הניו זילנדי הרשמי | 1 |  |
|  ספרד | PROMUSICAE | 16 |  |
|  פינלנד | המצעדים הפיניים הרשמיים | 14 |  |
|  פלנדריה | אולטראטופ 50 | 1 |  |
|  קנדה | קנדה הוט 100 | 1 |  |
|  שוודיה | סוורייטופליסטן | 15 |  |
|  שווייץ | המצעד השווייצרי | 1 |  |
|   ‏‏‏  מצעדים ודירוגים (2010)> מדינה |   ‏‏‏  מצעדים ודירוגים (2010)> מצעד |   ‏‏‏  מצעדים ודירוגים (2010)> מיקום שיא |   ‏‏‏  מצעדים ודירוגים (2010)>  |
| --- | --- | --- | --- |
|  ארצות הברית | בילבורד הוט 100 | 89 |  |
|   ‏‏‏  מצעדי סוף שנה (1981)> מדינה |   ‏‏‏  מצעדי סוף שנה (1981)> מצעד |   ‏‏‏  מצעדי סוף שנה (1981)> מיקום שיא |   ‏‏‏  מצעדי סוף שנה (1981)>  |
| --- | --- | --- | --- |
|  אוסטרליה | מצעד הסינגלים האוסטרלי | 29 |  |
|  ארצות הברית | בילבורד הוט 100 | - |  |
|  ארצות הברית | מצעד שירי הקאש בוקס | 6 |  |
|  הולנד | מצעד 40 הסינגלים ההולנדיים | 22 |  |
|  פלנדריה | אולטראטופ 50 | 29 |  |
|  קנדה | קנדה הוט 100 | 51 |  |
|  שווייץ | המצעד השווייצרי | 14 |  |
|   ‏‏‏  מצעדי סוף שנה (1982)> מדינה |   ‏‏‏  מצעדי סוף שנה (1982)> מצעד |   ‏‏‏  מצעדי סוף שנה (1982)> מיקום שיא |   ‏‏‏  מצעדי סוף שנה (1982)>  |
| --- | --- | --- | --- |
|  ארצות הברית | בילבורד הוט 100 | 1 |  |
|  גרמניה | GfK – טופ 100 | 61 |  |
|  ישראל | מדיה פורסט ישראל | - |  |
|  ישראל | רשת ג' | 13 |  |
|  קנדה | קנדה הוט 100 | 15 |  |
|   ‏‏‏  מצעדי עשור (1980–1989)> מדינה |   ‏‏‏  מצעדי עשור (1980–1989)> מצעד |   ‏‏‏  מצעדי עשור (1980–1989)> מיקום שיא |   ‏‏‏  מצעדי עשור (1980–1989)>  |
| --- | --- | --- | --- |
|  ארצות הברית | בילבורד הוט 100 | 1 |  |
|   ‏‏‏  מצעדי כל הזמנים> מדינה |   ‏‏‏  מצעדי כל הזמנים> מצעד |   ‏‏‏  מצעדי כל הזמנים> מיקום שיא |   ‏‏‏  מצעדי כל הזמנים>  |
| --- | --- | --- | --- |
|  ארצות הברית | בילבורד הוט 100 | 8 |  |
|  ארצות הברית | בילבורד הוט 100 (נשים) | 2 |  |
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | פלטינה | 100,000 |
| ארצות הברית (RIAA) | פלטינה | 2,000,000 |
| בריטניה (BPI) | כסף | 250,000 |
| ניו זילנד (RMNZ) | זהב | 10,000 |
| קנדה (Music Canada) | פלטינה 2× | 200,000 |
הערות שוליים

1 2  Physical - Olivia Newton-John | Songs, Reviews, Credits | AllMusic (באנגלית), נבדק ב-2021-05-15
↑  Juke Magazine, 13 March 1982.
↑  Steve Kipner Talks About His Great Songwriting Career, Songwriter Universe | Songwriting News, Articles & Song Contest, ‏2014-05-02 (באנגלית אמריקאית)
1 2  Hot 100: Top 20 1980s Hits | Billboard, web.archive.org, ‏2014-12-01
↑  Nielsen Business Media Inc, Billboard, Nielsen Business Media, Inc., 1982-01-30. (באנגלית)
1 2  Olivia Newton-John – Physical, נבדק ב-2021-05-15
↑  Ellen, Mark (21 January 1982). "Singles". Smash Hits. p. 17.
↑  Album Search for "physical", AllMusic (באנגלית)
1 2 3  The 50 Sexiest Songs Of All Time Page 5, Billboard (באנגלית)
↑  Soraya Roberts, Olivia Newton-John tried to stop 'Physical' music video from being released in 1981, nydailynews.com
↑  Rock On The Net: Olivia Newton-John Info Page, www.rockonthenet.com
↑  The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית)
↑  Joel Whitburn, The Billboard book of top 40 hits, New York : Billboard Publications, 1996, ISBN 978-0-8230-7632-1
↑  Physical, gghunt.utasites.cloud
↑  Olivia Newton-John Chart History | Billboard, web.archive.org, ‏2019-08-31
1 2  "Kent Music Report No 453 – 28 February 1983 > Platinum and Gold Singles 1982"
1 2  BPI
1 2  Gold/Platinum, Music Canada (באנגלית אמריקאית)
1 2  Gold & Platinum, RIAA (באנגלית אמריקאית)
1 2  The Official New Zealand Music Chart, THE OFFICIAL NZ MUSIC CHART (באנגלית)
↑  Olivia Newton-John - Physical (1981) HD 0815007, נבדק ב-2021-05-15
↑  25th Annual GRAMMY Awards, GRAMMY.com, ‏2017-11-28 (באנגלית)
↑  Beavis and Butt-Head, 1993-03-08, נבדק ב-2021-05-15
↑  Billboard Hot 100 Chart 50th Anniversary - All-Time Top Songs, web.archive.org, ‏2008-10-01
↑  Physical by SuLu, www.madmusic.com
↑  Kylie Minogue Tour Statistics: On A Night Like This | setlist.fm, www.setlist.fm
↑  Olivia Newton‐John Tour Statistics | setlist.fm, www.setlist.fm
↑  Bad Reputation, 2010-05-04, נבדק ב-2021-05-15
↑  The Hot 100 Chart, Billboard
↑  Release group “Shoot From the Hip” by Sophie Ellis‐Bextor - MusicBrainz, musicbrainz.org
↑  Delta Goodrem – I Honestly Love You (2018, Vinyl) (באנגלית), נבדק ב-2021-05-15
↑  Juliana Hatfield - Juliana Hatfield Sings Olivia Newton-John, Discogs (באנגלית)
↑  Dua Lipa Gets 'Physical' on Club-Ready New Single - Rolling Stone, web.archive.org, ‏2020-01-31
↑  Miley Cyrus and Dua Lipa – 'Prisoner' track review: a disco-punk anthem, NME, ‏2020-11-20 (באנגלית בריטית)
↑  Doja Cat feat. SZA's 'Kiss Me More' - Discover the Sample Source, WhoSampled (באנגלית)
↑  Physical (Liner notes). Olivia Newton-John. MCA Records. 1981. B004AH7W1O.
| --- | --- |
בקרת זהויות :  MusicBrainz work: ea42ca0f-3be8-3c86-91d7-062dbd69d4f1 
הקליפ השנוי במחלוקת שהופץ לקידום הסינגל הציג את ניוטון-ג'ון בחדר כושר עם גברים שריריים. לחלק מהסצנות יש סאבטקסט מיני, כמו סצנת המקלחת או כשניוטון-ג'ון מתחככת בגברים.
STS-133

STS-133, היא משימה בתוכנית מעבורות החלל של נאס"א, ששוגרה ב-24 בפברואר 2011. זוהי המשימה ה־39 והאחרונה של מעבורת החלל דיסקברי.
המשימה תוכננה במקור להיות המשימה האחרונה בתוכנית מעבורות החלל, אך עיכובים במשימה STS-134 גרמו לדחייתה עד לאחר משימה זו. משימה זו תוכננה להיות משוגרת בתחילת נובמבר 2010, אך תקלות טכניות ומזג אוויר סוער באזור השיגור בפלורידה גרמו לדחיית השיגור במספר חודשים.
ב-15 בינואר נפצע אחד מאנשי הצוות, טים קופרה, בתאונת אופניים, ולכן הוחלף על ידי האסטרונאוט הוותיק סטיבן בואן.
הצוות

| תפקיד | אסטרונאוט |
| --- | --- |
מפקד: ארצות הברית סטיבן לינדזי, נאס"א   טיסת חלל חמישית
טייס: ארצות הברית אריק בו, נאס"א   טיסת חלל שנייה
מומחית משימה 1: ארצות הברית ניקול סטוט, נאס"א   טיסת חלל שנייה
מומחה משימה 2: ארצות הברית אלווין דרו, נאס"א   טיסת חלל שנייה
מומחה משימה 3: ארצות הברית מייקל ר' באראט, נאס"א   טיסת חלל שנייה
מומחה משימה 4: ארצות הברית סטיבן בואן, נאס"א   טיסת חלל שלישית
המשימה

המשימה הייתה מיועדת להביא אל תחנת החלל הבינלאומית את המנשא הלוגיסטי EXPRESS 4, ומודול לוגיסטי רב תכליתי. היא השאירה בתחנה חלקי חילוף קריטיים. ביניהם - מגן מפני אשפת חלל למודול הרוסי "זבזדה", אנטנות ערוץ S חלופיות, זרוע חלופית לרובוט מרובה הגפיים "דקסטר", וחלקים נוספים.
במשימה זו בחנה גלאי ניווט חדש, האמור לשמש את החללית אוריון.
המשימה > יום טיסה ראשון ושני

המעבורת שוגרה בהצלחה בשעה 16:53 שעון מזרח ארצות הברית מכן שיגור 39A במרכז החלל קנדי בפלורידה. לאחר הגעה למסלול ופתיחת דלתות תא המטען, עליהן מותקנים המקרנים של המעבורת, סיים הצוות את הפעילות ליום הראשון.
ביום השני בוצעו בדיקות שגרתיות של מגן החום, שנועדו לבדוק אם ניזוק בזמן השיגור. מספר פיסות קצף בידוד שניתקו ממכל הדלק החיצוני ופגעו במגן החום שלוש דקות וחמישים שניות לאחר השיגור, לא גרמו לנזק.
המשימה > יום טיסה שלישי ורביעי

בשעה 14:14 שעון מזרח ארצות הברית עגנה המעבורת במודול "הרמוני" של תחנת החלל הבינלאומית, בעת שהיו מעל אוסטרליה. באותה עת בתחנת החלל שהתה משלחת מס' 26 לתחנת החלל הבין-לאומית בפיקוד סקוט קלי. לאחר בדיקות אם יש דליפות, נפתח הצוהר בין שני הרכבים בשעה 16:18. בהמשך היום הועבר המנשא הלוגיסטי Express 4 מתא המטען של המעבורת והותקן על הקורה השמאלית של התחנה, בעזרת הזרועות הרובוטיות של המעבורת ושל התחנה.
במהלך היום סיים צוות הקרקע לבחון את צילומי מגן החום של המעבורת, ולא מצא נזקים.
ביום הרביעי הועבר ציוד ואספקה מן המעבורת אל התחנה. בסוף היום האסטרונאוטים סטיב בואן ואלווין דרו ישנו במנעל האוויר "קווסט" באטמוספירה עשירה בחמצן בלחץ נמוך, כדי לסלק עודפי חנקן מדמם, כהכנה להליכת החלל של יום המחרת. לחץ האוויר בתוך חליפות החלל נמוך יותר מן הלחץ בתחנה או על הקרקע, וכתוצאה מכך עלולים אסטרונאוטים לסבול מבועות חנקן בדמם, בדומה לתופעה ממנה סובלים צוללים כאשר הם עולים אל פני המים מהר מדי, תופעה המכונה דקומפרסיה.
המשימה > יום טיסה חמישי

במהלך הליכת חלל שנמשכה מעט יותר משש שעות וחצי, ביצעו האסטרונאוטים בואן ודרו מספר משימות. הם חיברו כבל חשמל בין מודול טרנקוויליטי ומודול יוניטי, שישמש לגיבוי לאספקת מתח.
בעזרת הזרוע הרובוטית של התחנה, הם העבירו משאבת אמוניה מקולקלת ממיקום זמני בו הייתה, למיקום חדש סמוך למנעל האוויר "קווסט". הזרוע נשלטה מתוך התחנה על ידי מפקד התחנה סקוט קלי, ומייק באראט, בעוד בואן רוכב על הזרוע. במהלך הפעילות, התקלקלה תחנת השליטה העיקרית של הזרוע בתחנה, ממנה הפעילו אותה קלי ובאראט, והם עברו לתחנת שליטה חלופית כדי לא לעכב את המשימה. המשאבה תוחזר לכדור הארץ במשימת המעבורת הבאה.
לאחר מכן, התקינו האסטרונאוטים כפיס מתחת לאחת המצלמות המותקנות על הקורה הראשית של התחנה, כדי לאפשר גישה נוחה יותר כאשר יותקן חלק חלופי באזור זה במשימה עתידית. בהמשך, התקינו הארכה למסילות המותקנות על הצד הימני של הקורה, כדי להגדיל את טווח התנועה של מערכות ניידות הנעות לאורכה.
לבסוף, ביצעו האסטרונאוטים ניסוי עבור הסוכנות היפנית לחקר החלל שנקרא "הודעה בבקבוק". הם סגרו מכל אטום בסביבת הריק של החלל, והמכל יוחזר אל הקרקע עם המעבורת.
במהלך הליכת החלל אירעה תקלה במצלמת הקסדה של סטיב בואן, וכתוצאה מכך צוות הקרקע לא יכול היה לראות את נקודת המבט שלו. למרות זאת, המשימה המשיכה, משום שזאת לא הייתה בעיה קריטית.
המשימה > יום טיסה שישי

לאחר שהושכמו לצלילי השיר Happy Together של הצבים, התקינו האסטרונאוטים בתחנת החלל את המודול הלוגיסטי הרב תכליתי באופן קבוע. מודול זה יהיה התוספת האמריקאית האחרונה לתחנה. המודול נשלף מתא המטען של המעבורת בעזרת הזרוע הרובוטית של התחנה, והותקן על מודול "יוניטי"" של התחנה. כעבור מספר שעות של דיחוס אוויר, המודול נפתח ואנשי הצוות נכנסו אליו.
במהלך היום הגיע צוות הקרקע למסקנה שמגן החום של המעבורת נמצא במצב תקין, ומוכן לכניסה לאטמוספירה.
בנוסף, התראיינו אנשי הצוות לאמצעי התקשורת. גם בסוף יום זה ישנו סטיב בואן ואלווין דרו במנעל האוויר קווסט, לקראת הליכת החלל של יום המחרת.
המשימה > יום טיסה שביעי

ביום זה יצאו בואן ודרו להליכת חלל נוספת, לאחר שהושכמו לצלילי השיר Speed of Sound של קולדפליי, שנוגן לכבודו של אריק בואי. במהלך לבישת חליפות החלל, הבחין הצוות בדליפה ממכל הליתיום הידרוקסיד של בואן, המשמש לניקוי הפחמן דו-חמצני ממערכת האוויר של החליפה. התברר שמקור הדליפה בטבעת איטום, והיא הוחלפה בטבעת אחרת.
משימתם הראשונה הייתה לרוקן שאריות אמוניה מן המשאבה המקולקלת, אותה העבירו למקום אחסון זמני בהליכת החלל הקודמת. צוות הקרקע חשש שמעט מן האמוניה הרעילה דבק בחליפות החלל, אך לאחר בחינה של סרטי הווידאו, הוא הגיע למסקנה שאין חשש כזה.
משם המשיכו שני האסטרונאוטים למשימתם הבאה, החזרת משטח ניסויים מצדה החיצוני של מעבדת קולומבוס, אל תא המטען של המעבורת, בו הוא יוחזר אל כדור הארץ. בעוד בואן מטפל בהעברת המשטח, דרו הסיר כיסוי תרמי מעל מדף אחסון חיצוני שעל הצד השמאלי של הקורה הראשית של התחנה. לאחר מכן חזר דרו אל מנעל האוויר, כדי לטעון מחדש את הסוללות של חליפת החלל שלו, ולהחזיר לשם תיק כלי עבודה. בדרכו אל מנעל האוויר, הוא החזיר למקומו מגן שמש שנפל על אחת המצלמות המותקנות על התחנה. במהלך פעילות זו, השתחרר הפנס של מצלמת הקסדה שלו ממקומו, אך הוא נשאר קשור לקסדה בעזרת כבל. בואן ניסה להחזיר את הפנס למקומו, אך לאחר מספר דקות של ניסיונות כושלים, הורה להם צוות הקרקע לכבות את הפנס והמצלמה.
בנוסף, בואן התקין כיסוי על מצלמה הנמצאת על אחד המפרקים של הזרוע הרובוטית של התחנה, שיגן עליה מנזקים בזמן שחלליות מגיעות לתחנה.
עקב התקלה, חזר דרו אל מנעל האוויר, בעוד בואן מחזיר מתאם אל מודול זאריה הרוסי של התחנה. לאחר מכן, הצטרף אל דרו והשניים חזרו אל תוך התחנה, לאחר פעילות חוץ-רכבית שארכה כשש שעות ועשר דקות.
המשימה > יום טיסה שמיני ותשיעי

היום השמיני החל לצלילי השיר City of Blinding Light של להקת U2, שיועד במקור לאסטרונאוט טים קופרה, שנפצע לפני השיגור והוחלף על ידי סטיב בואן. במהלך שני הימים התראיינו אנשי הצוות לאמצעי התקשורת, המשיכו בהעברת ציוד בין המעבורת לתחנה, וכן קיבלו מנוחה למספר שעות. במהלך היום השמיני החליטה נאס"א להאריך את המשימה ביום אחד, כדי שצוותה יוכל לסייע בפריקת הציוד מתוך המודול הרב תכליתי החדש שצורף לתחנה.
המשימה > יום טיסה עשירי ואחד עשר

במהלך היום העשירי התראיינו אנשי הצוות לתקשורת, וכן סייעו בפתרון בעיה במתקן לסילוק פחמן דו-חמצני בתחנת החלל.
ביום האחד עשר הועברו מספר ניסויים רפואיים מן התחנה אל המעבורת, לקראת השבתם אל כדור הארץ. לאחר מנוחה של מספר שעות נערך טקס פרידה משותף לצוותי המעבורת והתחנה, והצוהר בין שני הרכבים נסגר, לא לפני שכמה מאנשי המעבורת השתעשעו בתרגילי אקרובטיקה בתוך המודול הרב תכליתי החדש.
המשימה > יום טיסה שנים עשר ושלושה עשר

היום החל עם נעימת הנושא של הסדרה מסע בין כוכבים, בצירוף הקדמה בקולו של ויליאם שאטנר, שזכתה בתחרות שירי השכמה שערכה נאס"א. בשעה שבע בבוקר, שעון מזרח ארצות הברית, נפרדה המעבורת מן התחנה, ולאחר סיבוב מסביב לתחנה לצורך צילומה מבחוץ, החלה להנמיך אל כדור הארץ. בהמשך היום בחנו את מגן החום של המעבורת בעזרת הזרוע הרובוטית של המעבורת, ומוט הארכה נוסף בקצהּ, פעילות שהפכה לשגרה מאז אסון מעבורת החלל קולומביה.
שיר ההשכמה ביום השלושה עשר היה Blue Sky של להקת הרוק Big Head Todd and the Monsters (טוד גדול הראש והמפלצות), שבוצע על ידי הלהקה במרכז הבקרה ביוסטון, ושודר בשידור חי אל המעבורת. המשך היום התמקד בבדיקות אחרונות של מערכות המעבורת לקראת נחיתה, אחסון וקשירת חפצים, וראיונות לאמצעי התקשורת.
המשימה > יום טיסה ארבעה עשר

המעבורת קיבלה אישור להנמכה לקראת נחיתה בשעה 10:52 בבוקר שעון מזרח ארצות הברית, ובשעה 11:57 נחתה בפעם האחרונה במרכז החלל קנדי בפלורידה.